Aġġornata: Tliet ċertezzi qalb il-misteri tat-tiġrif tal-ajruplan Russu
Aġġornata: Tidher konfuża s-sitwazzjoni li qed tiżviluppa wara li ġew irkuprati ż-żewġ kaxex suwed tal-ajruplan Russu li ġġarraf nhar is-Sibt fuq is-Sinaj. Mill-informazzjoni miġbura s'issa, joħorġu tliet fatturi – li t-titjira kienet tidher normali sa 4 minuti qabel l-ajruplan sparixxa mir-radar, li mumenti biss qabel l-ajruplan għeb ġew irrekordjati ħsejjes li mhumiex meqjusa normali għal titjira, u li dak li ġara, seħħ tant malajr li l-bdoti ma rnexxilhomx jibgħatu sinjal ta' emerġenza. Min-naħa Russa qed tibqa' tippersisti t-teorija ta' terroriżmu għalkemm l-Eġittu qed jitfa' dubji fuq jekk fil-fatt hemmx l-involviment tal-Istat Iżlamiku. Skont uffiċjal tad-Difiża Amerikana, satellita Amerikana rreġistrat mumenti qosra ta' sħana qawwija fil-ħin tal-inċident, iżda ebda traċċa ta' missila. Is-sħana qawwija, skont hu, jistgħu jkunu waqtiet ta' splużjoni fosthom b'bomba inkella splużjoni tat-tank tal- fuel tal-ajruplan. Sadattant fir-Russja, permezz ta' żewġ ajruplani twasslu l-katavri ta' 140 persuna u l-fdalijiet ta' madwar 100 persuna oħra, bit-tielet ajruplan mistenni iktar tard illum. Ġew identifikati 10 persuni waqt li mill-post tal-inċident bdew jiġu rkuprati fdalijiet ta' oġġetti misjuba. Iktar kmieni: L-Ajruplan Russu li kkraxja fis-Sinaj fl-Eġittu ma kienx milqut minn xi ħaġa minn barra u l-pilota ma sejjaħx għall-għajnuna qabel mat-titjira sparrixxiet minn fuq r-radar. Sors, fil-kumitat li qiegħed janalizza l-kaxxa s-sewda tal-ajruplan , qal ma' Reuters li fl-ewwel investigazzjonijiet ma jirriżultax li l-ajruplan intlaqat minn xi ħaġa esterna. Dan għalhekk jitfa' dubji serji fuq l-Istat Iżlamiku li sigħat wara t-traġedja ħa r-responsabbilità u qal li kien hu li waqqa' l-ajruplan. Fil-fatt, f'kummenti lill-midja, il-President Eġizzjan Abdul Fattah al-Sisi, iddeskriva l-kummenti tal-ISIS bħala propaganda u qal li għadu kmieni biex wieħed jifhem eżatt x'wassal għall-inċident. L-ewwel iġsma ta' dawk li kienu abbord l-ajruplan waslu fuq ajruplan tal-Gvern Russu f'San Pietruburgu, fost munzelli ta' fjuri li tpoġġew hemm minn għadd ta' persuni. Abbord l-ajruplan kien hemm 224 persuna.